Euroopan parlamentin päätöslauselma

5. toukokuuta 2010,

joka sisältää huomautukset, jotka ovat erottamaton osa päätöstä vastuuvapauden myöntämisestä Euroopan meriturvallisuusviraston talousarvion toteuttamisesta varainhoitovuonna 2008

EUROOPAN PARLAMENTTI, joka

ottaa huomioon Euroopan meriturvallisuusviraston lopullisen tilinpäätöksen varainhoitovuodelta 2008,

ottaa huomioon tilintarkastustuomioistuimen kertomuksen Euroopan meriturvallisuusviraston tilinpäätöksestä varainhoitovuodelta 2008 sekä viraston vastaukset [1],

ottaa huomioon neuvoston 16 päivänä helmikuuta 2010 antaman suosituksen (5827/2010 – C7-0061/2010),

ottaa huomioon EY:n perustamissopimuksen 276 artiklan ja Euroopan unionin toiminnasta tehdyn sopimuksen 319 artiklan,

ottaa huomioon Euroopan yhteisöjen yleiseen talousarvioon sovellettavasta varainhoitoasetuksesta 25 päivänä kesäkuuta 2002 annetun neuvoston asetuksen (EY, Euratom) N:o 1605/2002 [2] ja erityisesti sen 185 artiklan,

ottaa huomioon Euroopan meriturvallisuusviraston perustamisesta 27 päivänä kesäkuuta 2002 annetun Euroopan parlamentin ja neuvoston asetuksen (EY) N:o 1406/2002 [3] ja erityisesti sen 19 artiklan,

ottaa huomioon asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta 19 päivänä marraskuuta 2002 annetun komission asetuksen (EY, Euratom) N:o 2343/2002 [4] ja erityisesti sen 94 artiklan,

ottaa huomioon työjärjestyksen 77 artiklan ja liitteen VI,

ottaa huomioon talousarvion valvontavaliokunnan mietinnön sekä liikenne- ja matkailuvaliokunnan lausunnon (A7-0081/2010),

A. ottaa huomioon, että tilintarkastustuomioistuin on saanut riittävän varmuuden siitä, että varainhoitovuoden 2008 tilit ovat luotettavat ja tilien perustana olevat toimet ovat lailliset ja asianmukaiset,

B. ottaa huomioon, että parlamentti myönsi 23 päivänä huhtikuuta 2009 Euroopan meriturvallisuusviraston pääjohtajalle vastuuvapauden viraston talousarvion toteuttamisesta varainhoitovuonna 2007 [5] ja vastuuvapauspäätökseen liitetyssä päätöslauselmassa se muun muassa

- totesi tilintarkastustuomioistuimen havainneen, että vuonna 2007 tehtiin 32 määrärahasiirtoa, ja pani merkille tilintarkastustuomioistuimen esittämän arvostelun määrärahasiirtojen suuresta määrästä,

- kiinnitti huomiota siihen, että tilintarkastustuomioistuin joutui vuoden 2006 tapaan jälleen toteamaan, että oikeudellisia sitoumuksia oli tehty ennen vastaavien talousarviositoumusten tekemistä,

- kehotti virastoa huolehtimaan siitä, että sen palvelukseenottomenettelyt ovat avoimia ja syrjimättömiä, etenkin varmistamalla henkilöstökomitean mahdollisuuden osallistua niihin,

Toiminta

1. on pettynyt siihen, ettei virasto laatinut monivuotista työohjelmaa ja ettei sen vuotuisen työohjelman ja maksusitoumusmäärärahojen välillä ollut yhteyttä; korostaa, että viraston on syytä ottaa ohjelmasuunnittelussaan käyttöön SMART-tavoitteet ja RACER-indikaattorit voidakseen arvioida toiminnan tuloksia; panee kuitenkin merkille viraston vastauksen, jossa vakuutetaan, että virasto on parantanut vuoden 2009 työohjelmaa ottamalla käyttöön tavoitteet ja keskeiset tulosindikaattorit sekä paremman resurssisuunnittelujärjestelmän; pyytää siksi virastoa esittämään tällaisen strategian parlamentille mahdollisimman pian; kehottaa virastoa harkitsemaan Ganttin prosessikaavion käyttöönottoa kaikkien operatiivisten toimiensa suunnittelussa, jotta on mahdollista yksilöidä nopeasti kunkin toimihenkilön hankkeen parissa käyttämä aika ja suosia menettelytapaa, jossa keskitytään tulosten saavuttamiseen;

2. kehottaa virastoa esittämään tilintarkastustuomioistuimen seuraavaan kertomukseen liitettävässä taulukossa vertailun vastuuvapausmenettelyn kohteena olevan vuoden tuloksista ja edellisen varainhoitovuoden tuloksista, jotta vastuuvapauden myöntävällä viranomaisella on mahdollisuus arvioida paremmin viraston toimintaa eri vuosina;

Talousarvio- ja varainhallinto

3. panee tyytyväisenä merkille, että tilintarkastustuomioistuimen mukaan viraston varainhoitovuoden 2008 tilit ovat luotettavat ja tilien perustana olevat toimet ovat kaiken kaikkiaan lailliset ja asianmukaiset;

4. toteaa, että virasto sai unionin vuoden 2008 talousarviosta maksusitoumusmäärärahoina 44300000 euroa ja maksumäärärahoina 46890000 euroa;

5. pitää huolestuttavana tilintarkastustuomioistuimen havaintoa, että määrärahasiirtoja tehtiin vuonna 2008 jälleen huomattavan paljon (52 vuonna 2008 ja 32 vuonna 2007); panee merkille viraston vastauksen, jossa mainitaan, että hallintomenoja koskevat siirrot, jotka on tarkoitettu uuteen virastotaloon muuttamiseen liittyviin erityistarpeisiin, rajoittuvat vuosiin 2008–2009; on erityisen huolestunut siitä, että yli 2000000 euroa henkilöstömenoihin tarkoitettuja määrärahoja siirrettiin hallintomenoja koskeviin budjettikohtiin kesäkuun ja marraskuun 2008 välisenä aikana, mikä mahdollisti sen, että varainhoitovuodelle 2009 siirrettyjen määrärahojen määrää voitiin lisätä, ja täten komissiolle takaisin maksettava määrä väheni; panee kuitenkin merkille viraston vastauksen, jonka mukaan se pyrkii vastaisuudessakin parantamaan suunnittelua ja seurantaa ja näin vähentämään talousarvioon tehtäviä muutoksia;

6. kiinnittää huomiota siihen, että tilintarkastustuomioistuin joutui vuosien 2006 ja 2007 tapaan jälleen toteamaan, että oikeudellisia sitoumuksia tehtiin ennen vastaavien talousarviositoumusten tekemistä; kehottaa virastoa näin ollen tehostamaan koulutus- ja viestintätoimintaansa, jotta tilanne ei toistuisi tulevaisuudessa; vaatii lisäksi, että viraston vuoden 2009 vuotuisessa toimintakertomuksessa annetaan selvitys toimista, joita asian suhteen on toteutettu;

7. toteaa, että viraston tileille kirjattiin vuonna 2008 korkotuloja 519598,10 euroa, joista 472251,18 euroa maksettiin jo takaisin energian ja liikenteen pääosastolle ja loput 47346,92 euroa kirjattiin siirtoveloiksi; päättelee vuositilinpäätöksestä ja korkojen määrästä, että virastolla on jatkuvasti käytettävissään hyvin suuret käteisvarat; panee ilahtuneena merkille, että viraston käteisvarat olivat 31 päivänä joulukuuta 2008 enää vain 3610677,41 euroa; kehottaa komissiota tutkimaan, miten voitaisiin varmistaa asetuksen (EY, Euratom) N:o 2343/2002 15 artiklan 5 kohdan mukaisen tarveperusteisen kassanhallinnan täysimääräinen soveltaminen ja mitä muutoksia olisi tehtävä viraston käteisvarojen pitämiseksi pysyvästi mahdollisimman vähäisinä;

Sisäinen tarkastus ja henkilöstö

8. toteaa, että virasto oli vuoden 2008 loppuun mennessä toteuttanut 25 sisäisen tarkastuksen yksikön vuodesta 2006 alkaen antamista kaikkiaan 32 suosituksesta; panee merkille, että "erittäin tärkeiksi" luokitellut suositukset liittyvät väliaikaisten toimihenkilöiden palvelukseenottamista henkilöstösääntöjen mukaisesti koskevien henkilöstösääntöjen soveltamissääntöjen hyväksymiseen, valintamenettelyjen yhteydessä suoritettavaan valvontaan avoimuuden lisäämiseksi ja hakijoiden yhdenvertaisen kohtelun varmistamiseksi, urasuunnittelustrategian kehittämiseen (mukaan luettuna koulutus, valmennus ja mentorointi) sekä henkilöstösuunnittelun parantamiseen;

9. viittaa vastuuvapauden myöntämistä koskevaan päätökseen liittyvien muiden, luonteeltaan yleisten huomautusten osalta EU:n erillisvirastojen toiminnasta, varainhoidosta ja sen valvonnasta 5 päivänä toukokuuta 2010 antamaansa päätöslauselmaan [6].

[1] EUVL C 304, 15.12.2009, s. 55.

[2] EYVL L 248, 16.9.2002, s. 1.

[3] EYVL L 208, 5.8.2002, s. 1.

[4] EYVL L 357, 31.12.2002, s. 72.

[5] EUVL L 255, 26.9.2009, s. 172.

[6] Hyväksytyt tekstit, P7_TA(2010)0139 (Katso tämän virallisen lehden sivu 241).

--------------------------------------------------